O‘zbekiston Prezidenti Turkiyaga keldi

25.10.2017
O‘zbekiston Respublikasi Prezidenti Shavkat Mirziyoyev Turkiya Respublikasi Prezidenti Rejep Tayyip Erdoʻgʻonning taklifiga binoan 2017-yil 25-oktabr kuni davlat tashrifi bilan Turkiyaga keldi.
Anqara shahridagi Esonbugʻa xalqaro aeroportida O‘zbekiston Respublikasi Prezidenti Shavkat Mirziyoyevni Turkiya Respublikasi Bosh vaziri oʻrinbosari Bekir Bozdagʻ va boshqa rasmiy shaxslar kutib oldi.
Aeroport ikki mamlakat davlat bayroqlari bilan bezatilgan. O‘zbekiston delegatsiyasi sharafiga faxriy qorovul saf tortdi.
Avval xabar qilinganidek, oliy darajadagi muzokaralar chogʻida O‘zbekiston va Turkiya oʻrtasida siyosiy, savdo-iqtisodiy, investitsiyaviy, transport-kommunikatsiya va boshqa sohalardagi hamkorlikni rivojlantirish masalalari muhokama qilinadi, mintaqaviy va xalqaro muammolar yuzasidan fikr almashiladi.
Muzokaralar yakunlari boʻyicha davlat rahbarlarining Qoʻshma bayonoti qabul qilinishi, O‘zbekiston bilan Turkiya oʻrtasidagi hamkorlikni yanada rivojlantirish, ishbilarmon doiralar oʻrtasida oʻzaro manfaatli aloqalar uchun qulay sharoitlar yaratish, sayyohlar almashinuvi va madaniy-gumanitar aloqalarni faollashtirishga qaratilgan koʻplab hujjatlar imzolanishi rejalashtirilgan.
O‘zbekiston delegatsiyasining Istanbul shahriga tashrif buyurishi ham moʻljallangan.